FI Euroopan unionin virallinen lehti CE 78/947

(2004/C 78 E/1002)

KIRJALLINEN KYSYMYS P-0253/04

esittäjä(t): Geoffrey Van Orden (PPE-DE) komissiolle

(27. tammikuuta 2004)

Aihe: Rakennusalan tuotteita koskeva direktiivi

1. Yritystoiminnan pääosasto on parhaillaan kuulemassa EU:n jäsenvaltioita ennen kuin se antaa Euroopan parlamentille suosituksia rakennusalan tuotteita koskevan direktiivin 89/106/ETY (1) tarkistamisesta. Tietojeni mukaan tämän hankkeen aikataulua on venytetty. Voiko komissio kertoa viivytyksen syyn ja hankkeen toteuttamisen uuden aikataulun?

2. Useimmat EU:n jäsenvaltiot edellyttävät CE-merkintää, joka osoittaa, että tuotteet ovat rakennusalan tuotteita koskevan direktiivin mukaisia. Ilmeisesti kuitenkin neljä jäsenvaltiota tulkitsee direktiiviä eri tavalla eikä vaadi pakollista CE-merkintää. Voiko komissio vahvistaa, että tämä poikkeama korjataan ja kaikkien EU:n jäsenvaltioiden on otettava käyttöön pakollinen CE-merkintä osoittamaan, että tuotteet ovat rakennusalan tuotteita koskevan direktiivin mukaisia?

3. Ennen CE-merkintää rakennusalan tuotteita koskevassa direktiivissä edellytetään, että tuotteet noudattavat harmonisoituja eurooppalaisia normeja. Kuitenkin on yleisesti tiedossa, että CE-merkintä ei ole laatumerkintä. On perusteltua edellyttää yhä myös laatumerkintöjä, ja palontorjunta- ja palo-turvallisuusala pyrkivät yhdessä jäsenvaltioiden asianomaisten tahojen kanssa saamaan aikaan testausjärjestelmän, jonka avulla yhdessä jäsenvaltiossa hankittu laatumerkintä tunnustettaisiin muissakin jäsenvaltioissa. Tämä vähentäisi tuotteen markkinoille saattamisen kokonaiskustannuksia ja siten hyödyttäisi Euroopan unionia, samalla kun eurooppalaiset tuotteet olisivat kilpailukykyisempiä maailmanmarkkinoilla. Aikooko komissio tukea palontorjunta- ja paloturvallisuusalaa tällaisen ”kertatestaus-tavoitteen” saavuttamisessa?

Erkki Liikasen komission puolesta antama vastaus

(18. helmikuuta 2004)

Komissio aikoo suorittaa rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1988 annetun neuvoston direktiivin 89/106/ETY (jäljempänä ”rakennusalan tuotteista annettu direktiivi”) tarkistuksen, mutta toistaiseksi se ei ole antanut sitoumuksia eikä määritellyt aikataulua tämän tehtävän suorittamiseksi.

Rakennusalan tuotteista annetun direktiivin tarkistuksella on pyrittävä parantamaan direktiivin toimivuutta. Tarkistuksen valmistelutoimissa olisi löydettävä olemassa olevat ongelmat ja tukeuduttava saatuihin kokemuksiin. Nämä toimet on toteutettu vuoden 2003 aikana. Aikataulu direktiivin muuttamista koskevien suositusten valmistelemiseksi vahvistetaan heti kun järjestelmään tehtävien muutosten laajuus on tiedossa.

Komissio on tietoinen siitä, että rakennusalan tuotteista annetussa direktiivissä ei nimenomaisesti edellytetä CE-merkintää ja että direktiivin mukaan CE-merkintä on ainoastaan edellytys rakennusalan tuotteista annetun direktiivin tarjoamien etujen saamiselle. Komissio on aina esittänyt, että CE-merkintä olisi kiinnitettävä tuotteisiin heti kun sen soveltamisen edellytykset ovat olemassa eli kun yhdenmukaistetut tekniset eritelmät ovat käytössä. Se on järjestänyt vuoropuhelun pysyvässä rakennusalan komiteassa, jotta päästäisiin yhdenmukaiseen tulkintaan, joka helpottaisi merkittävästi markkinoita valvovien viranomaisten toimintaa. Komissio ei kuitenkaan pitänyt soveliaana oikeusprosessien käynnistämistä ennen kuin jäsenvaltioiden oli mahdollista soveltaa rakennusalan tuotteista annettua direktiiviä asianmukaisella tavalla ja ennen kuin on saavutettu yksimielisyys rakennusalan tuotteista annetun direktiivin yhdenmukaisesta tulkinnasta.

Tätä näkökohtaa on myös tarkasteltava rakennusalan tuotteista annetun direktiivin tarkistuksen yhteydessä.

Ainoa merkintä, jota yhdenmukaistettujen teknisten eritelmien soveltamisalaan kuuluvilta rakennusalan tuotteilta edellytetään, on CE-merkintä. Muut merkinnät ovat ainoastaan vapaaehtoisia.

CE-merkinnän mukana tulevat tiedot ilmaisevat tuotteen toimivuusominaisuudet tai sen, kuinka hyvä tuote on yhdenmukaistettujen teknisten eritelmien soveltamisalaan kuuluvan ominaisuuden osalta. CE-merkintä on ainoa merkintä, jota tuotteen vapaa pääsy sisämarkkinoille edellyttää. Tuotteessa voi olla vapaaehtoisia merkintöjä ainoastaan, jos ne tuovat lisäarvoa eivätkä aiheuta sekaannusta CE-merkinnän kanssa. Vapaaehtoisen sertifioinnin alalla tehtyjen aloitteiden olisi oltava yksinomaan markkinalähtöisiä. Komissio ei aio puuttua toimintaan tällä alalla, elleivät laatumerkinnät heikennä sisämarkkinoiden toimintaa.

(1) EYVL L 40, 11.2.1989, s. 12.